**9/2018.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2018. május 22-i nyílt üléséről*

*Njt. nyilvántartási szám: /2018.*

*Njt-ben rögzítve: 2018. június*

Mellékletek:

1. Meghívó
2. Jelenléti ívek
3. Beszámoló lejárt határidejű képviselőtestületi határozatok végrehajtásáról

4)TERVEZET - Az önkormányzat és szervei 2017. évi költségvetéséről és annak végrehajtásáról, a költségvetési gazdálkodás 2017. évi vitelének szabályairól szóló 2/2017.(II.15.) önkormányzati rendelete 3. sz. módosítása

5) RENDELET – Üllés Nagyközségi Önkormányzat Képviselőtestületének 7/2018.(V.23.)önkormányzati rendelete - Az önkormányzat és szervei 2017. évi költségvetéséről és annak végrehajtásáról, a költségvetési gazdálkodás 2017. évi vitelének szabályairól szóló 2/2017.(II.15.) önkormányzati rendelete 3. sz. módosítása

6) TERVEZET - Az önkormányzat és szervei 2017. évi költségvetéséről és annak végrehajtásáról, a költségvetési gazdálkodás 2017. évi vitelének szabályairól szóló 2/2017.(II.15.) önkormányzati rendelet (zárszámadás) végrehajtása

7)RENDELET - Üllés Nagyközségi Önkormányzat Képviselőtestületének 8/2018.(V.23.)önkormányzati rendelete Az önkormányzat és szervei 2017. évi költségvetéséről és annak végrehajtásáról, a költségvetési gazdálkodás 2017. évi vitelének szabályairól szóló 2/2017.(II.15.) önkormányzati rendelet (zárszámadás) végrehajtásáról

8) TERVEZET - Az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 1. sz. módosítása

9) RENDELET -Az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 1. sz. módosítása

10)Tájékoztató a községben közüzemi szolgáltatást végző cégek tevékenységéről

11.) Üllés Nagyközségi Önkormányzat 2017. évi belső ellenőrzési jelentése

12)Beszámoló a gyermekjólét és gyermekvédelmi feladatok 2017. évi ellátásáról

13.) Üllés Nagyközségi Önkormányzat 2017. évi közbeszerzési összegzése

14)Beszámoló Üllés Nagyközségi 2017. évi közbiztonsági helyzetéről, közbiztonság érdekében tett intézkedésekről

15)Csongrád Megyei Katasztrófavédelmi Igazgatóság Szegedi Katasztrófavédelmi Kirendeltség 2017. évi beszámolója

16.) PB nyílt ülés jegyzőkönyve

Üllés Nagyközségi Önkormányzat Képviselő-testületének

2018. május 22-i nyílt ülésén meghozott

**H A T Á R O Z A T O K**

**69/2018.(V.22.)önkormányzati határozat** 6.o.

**Tárgy:** A Képviselőtestület 2018. május 22-i munkaterv szerinti, nyílt ülésének napirendi pontja

**70/2018.(V.22.) önkormányzati határozat** 7.o.

**Tárgy**: Tájékoztató lejárt határidejű képviselőtestületi határozatok végrehajtásáról

**71/2018.(V.22.)önkormányzati határozat**  9.o.

**Tárgy:** 2017. évi költségvetési maradvány felhasználása

**72/2018.(V.22.)önkormányzati határozat**  11.o.

**Tárgy:** NKM Földgázszolgáltató Zrt. 2017. évi közszolgáltatási tevékenysége

**73/2018.(V.22.)önkormányzati határozat**  12.o.

**Tárgy:** NKM Földgázszolgáltató Zrt. Kiskunhalasi Kirendeltségének 2017. évi közszolgáltatási tevékenysége

**74/2018.(V.22.)önkormányzati határozat**  13.o.

**Tárgy:** Az NKM Áramszolgáltató Zrt 2017. évi közszolgáltatási tevékenysége

**75/2018.(V.22.)önkormányzati határozat**  16.o.

**Tárgy:** Az Alföldvíz Zrt. 2017. évi közszolgáltatási tevékenysége

**76/2018.(V.22.)önkormányzati határozat**  17.o.

**Tárgy:** A Szegedi Kéményseprőipari Kft 2017. évi szolgáltatási tevékenysége

**77/2018.(V.22.)önkormányzati határozat**  18.o.

**Tárgy:** Az FBH-NP Nonprofit Kft. 2017. évi közszolgáltatási tevékenysége

**78/2018.(V.22.)önkormányzati határozat**  19.o.

**Tárgy:** Üllés Nagyközségi Önkormányzat 2017. évi belső ellenőrzési jelentés

**79/2018. (V.22.) önkormányzati határozat** 20.o.

**Tárgy:** Beszámoló a gyermekjóléti és gyermekvédelmi feladatok 2017. évi ellátásáról

**80/2018. (V. 22.) önkormányzati határozat**  21.o.

**Tárgy**: Homokháti Kistérség Többcélú Társulása Integrált Szociális és Gyermekjóléti Központ Üllési Tagintézmény 2017. évi normatíva elszámolásából adódó többlet és szabad pénzmaradványa vissza kérése

**81/2018. (V. 22.)önkormányzati határozat**  22.o.

**Tárgy:** Üllés Nagyközségi Önkormányzat 2017. évi közbeszerzési statisztikai összegzése

**82/2018. (V.22.) önkormányzati határozat** 25.o.

**Tárgy**: Beszámoló Üllés Nagyközség 2017. évi közbiztonsági helyzetéről, közbiztonság

érdekében tett intézkedésekről – rendőrségi beszámoló

**83/2018. (V.22.) önkormányzati határozat** 26.o.

**Tárgy**: Barna Dániel képviselő személyes érintettsége

**84/2018. (V.22.) önkormányzati határozat** 26.o.

**Tárgy**: Beszámoló Üllés Nagyközség 2017. évi közbiztonsági helyzetéről, közbiztonság

érdekében tett intézkedésekről – Üllési Polgárőr Egyesület beszámolója

**85/2018. (V.22.) önkormányzati határozat** 27.o.

**Tárgy**: Csongrád Megyei Katasztrófavédelmi Igazgatóság Szegedi Katasztrófavédelmi Kirendeltség 2017. évi beszámolója

**86/2018.(V.22.)önkormányzati határozat**  28.o.

**Tárgy:** Zárt ülés elrendelése

Üllés Nagyközségi Önkormányzat Képviselő-testületének

2018. május 22-i nyílt ülésén megalkotott

**R E N D E L E T E K**

**7/2018.(V.23.)ÖNKORMÁNYZATI RENDELETE**  8.o.

AZ ÖNKORMÁNYZAT ÉS SZERVEI 2017. ÉVI KÖLTSÉGVETÉSÉRŐL ÉS ANNAK VÉGREHAJTÁSÁRÓL, A KÖLTSÉGVETÉSI GAZDÁLKODÁS 2017. ÉVI VITELÉNEK SZABÁLYAIRÓL SZÓLÓ 2/2017.(II.15.)ÖNKORMÁNYZATI RENDELETE 3. SZ. MÓDOSÍTÁSA

**8/2018.(V.23.)ÖNKORMÁNYZATI RENDELETE**  9.o.

AZ ÖNKORMÁNYZAT ÉS SZERVEI 2017. ÉVI KÖLTSÉGVETÉSÉRŐL ÉS ANNAK VÉGREHAJTÁSÁRÓL, A KÖLTSÉGVETÉSI GAZDÁLKODÁS 2017. ÉVI VITELÉNEK SZABÁLYAIRÓL SZÓLÓ 2/2017.(II.15.)ÖNKORMÁNYZATI RENDELET

(ZÁRSZÁMADÁS) VÉGREHAJTÁSÁRÓL

**9/2018.(V.23.)ÖNKORMÁNYZATI RENDELETE**  10.o.

AZ ÖNKORMNYZAT ÉS SZERVEI 2018. ÉVI KÖLTSÉGVETÉSÉRŐL ÉS ANNAK VÉGREHAJTÁSÁRÓL, A KÖLTSÉGVETÉSI GAZDÁLKODÁS 2018. ÉVI VITELÉNEK SZABÁLYAIRÓL SZÓLÓ 2/2018.(II.13.)ÖNKORMÁNYZATI RENDELET 1.SZ. MÓDOSÍTÁSÁRÓL

**Jegyzőkönyv**

Készült: az Üllés Nagyközségi Önkormányzat Képviselőtestületének 2018. május 22-i nyílt ülésén.

Helye: Polgármesteri Hivatal, Tárgyaló

Jelen vannak: Nagy Attila Gyula polgármester, Juhász Attila alpolgármester, Barna Dániel, Dudás János

Távolmaradt képviselők: Fodorné Bodrogi Judit, Dr. Faragó-Mészáros Judit, Németh László képviselők

Tanácskozási joggal meghívottak közül jelen van:

Dr. Borbás Zsuzsanna jegyző, Fáncsik Judit pénzügyi-gazdálkodási csoportvezető, Benkő Mariann, az NKM Áramszolgáltató Zrt; Priváczki-Juhász Zsolt és Tari János az Alföldvíz Zrt. képviselői, Lajkó László a Szegedi Kéményseprőipari Kft képviselője, Sauer Tamás az FBH-NP Nonprofit Kft. képviselője, Csótiné Ördög Edit Homokháti Szociális Központ vezetője, Somogyiné Farsang Szilvia Család- és Gyermekjóléti Szolgálat Szakmai Vezetője, Tóth Károlyné családsegítő, Móczár Gabriella a Homokháti Szociális Központ Üllési Tagintézményének vezetője, Dobó Attila a Mórahalmi Rendőrőrs megbízott vezetője

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a nyílt ülés résztvevőit. Név szerint, külön köszönti a meghívott előadókat.

A Jelenléti ív alapján megállapítja, hogy a Képviselőtestület 7 tagjából 4 fő jelen van, így az ülést határozatképesnek nyilvánítja és azt megnyitja.

Javasolja a napirendek meghívó szerinti tárgyalását, melyet melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**69/2018.(V.22.)önkormányzati határozat**

**Tárgy:** A Képviselőtestület 2018. május 22-i munkaterv szerinti, nyílt ülésének napirendi pontja

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2018. május 22-i munkaterv szerinti,nyílt ülésének napirendjét az alábbiak szerint határozza meg:

1. **Beszámoló a lejárt határidejű határozatok végrehajtásáról**

Előadó:Nagy Attila Gyula polgármester

**2.) Az önkormányzat és szervei 2017. évi költségvetéséről és annak végrehajtásáról, a**

**költségvetési gazdálkodás 2017. évi vitelének szabályairól szóló 2/2017.(II.15.)**

**önkormányzati rendelete 3. sz. módosítása**

Előadó:Nagy Attila Gyula polgármester

**3) Az önkormányzat és szervei 2017. évi költségvetéséről és annak végrehajtásáról, a**

**költségvetési gazdálkodás 2017. évi vitelének szabályairól szóló 2/2017.(II.15.)**

**önkormányzati rendelet (zárszámadás) végrehajtása**

Előadó:Nagy Attila Gyula polgármeste

**4.)Az önkormányzat és szervei 2018. évi költségvetéséről és annak végrehajtásáról, a**

**költségvetési gazdálkodás 2018. évi vitelének szabályairól szóló**

**2/2018.(II.13.)önkormányzati rendelet 1. sz. módosítása**

Előadó:Nagy Attila Gyula polgármester

**5)** **Tájékoztató a községben közüzemi szolgáltatást végző cégek tevékenységéről**

Előadó:Nagy Attila Gyula polgármester

**6.)** **Üllés Nagyközségi Önkormányzat 2017. évi belső ellenőrzési jelentése**

Előadó:Nagy Attila Gyula polgármester

**7.) Beszámoló a gyermekjóléti és gyermekvédelmi feladatok 2017. évi ellátásáról**

Előadó: Dr. Borbás Zsuzsanna jegyző

**8.)Üllés Nagyközségi Önkormányzat 2017. évi közbeszerzési összegzése**

Előadó:Nagy Attila Gyula polgármester

**9.) Beszámoló Üllés Nagyközség 2017. évi közbiztonsági helyzetéről, közbiztonság**

**érdekében tett intézkedésekről**

Előadó:Nagy Attila Gyula polgármester

**10.) Csongrád Megyei Katasztrófavédelmi Igazgatóság Szegedi Katasztrófavédelmi**

**Kirendeltség 2017. évi beszámolója**

Előadó:Nagy Attila Gyula polgármester

**11.) Aktuális kérdések**

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**1.) Napirend**

**Beszámoló a lejárt határidejű határozatok végrehajtásáról**

Előadó:Nagy Attila Gyula polgármester

*(az előterjesztés a jegyzőkönyv 3. számú melléklete)*

Nagy Attila Gyula polgármester: mindenki megkapta az előterjesztést. Ebben szerepelnek azok a határozatok, amelyet a testület meghozott, illetve azok végrehajtása is.

Kérdés, észrevétel van-e? Ha nincs, javasolja a határozati javaslat elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**70/2018.(V.22.) önkormányzati határozat**

**Tárgy**: Tájékoztató lejárt határidejű képviselőtestületi határozatok végrehajtásáról

**H A T Á R O Z A T**

Üllés Nagyközségi Önkormányzat Képviselőtestülete a „Tájékoztató lejárt határidejű képviselőtestületi határozatok végrehajtásáról” szóló polgármesteri beszámolót áttekintette, és azt a melléklet szerint elfogadja.

Határidő: -

Felelős: Vassné Balogh Márta igazgatási ügyintéző

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**2.) Napirend**

**Az önkormányzat és szervei 2017. évi költségvetéséről és annak végrehajtásáról, a költségvetési gazdálkodás 2017. évi vitelének szabályairól szóló 2/2017.(II.15.)**

**önkormányzati rendelete 3. sz. módosítása**

Előadó:Nagy Attila Gyula polgármester

*(az előterjesztés a jegyzőkönyv 4. számú melléklete)*

Nagy Attila Gyula polgármester: a rendeletmódosítást mind a Pénzügyi Bizottság, mind az Ügyrendi Bizottság tárgyalta. A Pénzügyi Bizottság elfogadásra javasolja. Az Ügyrendi Bizottság véleményének ismertetésére felkéri Dudás Jánost, a bizottság elnökét.

Dudás János ÜB elnök: a bizottság a rendeletmódosítás elfogadását javasolja.

Nagy Attila Gyula polgármester: kérdés, észrevétel van-e? Amennyiben nincs, úgy javasolja a módosítás elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 7/2018.(V.23.)ÖNKORMÁNYZATI RENDELETE AZ ÖNKORMÁNYZAT ÉS SZERVEI 2017. ÉVI KÖLTSÉGVETÉSÉRŐL ÉS ANNAK VÉGREHAJTÁSÁRÓL, A KÖLTSÉGVETÉSI GAZDÁLKODÁS 2017. ÉVI VITELÉNEK SZABÁLYAIRÓL SZÓLÓ 2/2017.(II.15.)ÖNKORMÁNYZATI RENDELETE 3. SZ. MÓDOSÍTÁSA

*(a rendelet a jegyzőkönyv 5. számú melléklete)*

**3) Napirend**

**Az önkormányzat és szervei 2017. évi költségvetéséről és annak végrehajtásáról, a költségvetési gazdálkodás 2017. évi vitelének szabályairól szóló 2/2017.(II.15.)**

**önkormányzati rendelet (zárszámadás) végrehajtása**

Előadó:Nagy Attila Gyula polgármester

*(az előterjesztés a jegyzőkönyv 6. számú melléklete)*

Nagy Attila Gyula polgármester: a zárszámadást a Pénzügyi Bizottság és az Ügyrendi Bizottság is tárgyalta. A zárszámadást a Pénzügyi Bizottság elfogadásra javasolja. Az Ügyrendi Bizottság véleményének ismertetésére felkéri Dudás Jánost, a bizottság elnökét.

Dudás János ÜB elnök: a bizottság a költségvetés végrehajtásáról szóló rendelet megalkotását javasolja.

Dr. Borbás Zsuzsanna jegyző: e rendelet-tervezetben volt 2 kisebb elírás, ez javításra került. A javított verziót a képviselők az ülés előtt megkapták.

Nagy Attila Gyula polgármester: kérdés, észrevétel van-e? Amennyiben nincs, úgy javasolja a rendelet-tervezet elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 8/2018.(V.23.)ÖNKORMÁNYZATI RENDELETE AZ ÖNKORMÁNYZAT ÉS SZERVEI 2017. ÉVI KÖLTSÉGVETÉSÉRŐL ÉS ANNAK VÉGREHAJTÁSÁRÓL, A KÖLTSÉGVETÉSI GAZDÁLKODÁS 2017. ÉVI VITELÉNEK SZABÁLYAIRÓL SZÓLÓ 2/2017.(II.15.)ÖNKORMÁNYZATI RENDELET (ZÁRSZÁMADÁS) VÉGREHAJTÁSÁRÓL

*(a rendelet a jegyzőkönyv 7. számú melléklete)*

Nagy Attila Gyula polgármester az előterjesztés része volt a 2017. évi pénzmaradvány felosztását tartalmazó határozati javaslat. Javasolja a határozati javaslat elfogadását, melyet szavazásra bocsát.

A Képviselőtestület 4 igen szavazattal a javaslattal egyetért és az alábbi határozatot hozza:

**71/2018.(V.22.)önkormányzati határozat**

**Tárgy:** 2017. évi költségvetési maradvány felhasználása

**H A T Á R O Z A T**

Üllés Nagyközségi Önkormányzat Képviselő- testülete az önkormányzat és intézményei 2017. évi maradvány felhasználását az alábbiak szerint fogadja el:

adatok forintban

|  |  |  |  |  |  |  |  |
| --- | --- | --- | --- | --- | --- | --- | --- |
| Intéz- mény | Maradvány | Kötváll. terhelt | Kötváll. nem terhelt | Kötváll. nem  terhelt marad-  vány jóváha-gyása | 2017 évi költség-vetésben tervezve | Kötváll. nem terhelt maradvány felosztása | |
| Működési | Fejlesz-tési |
| Üllés Nagyközségi  Önkormány-zat | 435 455 227 | 410 094 608 | 25 360 619 | 25 360 619 | 20 186 728 | 5 173 891 |  |
| Polgármesteri Hivatal | 1 062 205 | - | 1 062 205 | 1 062 205 | - | 1 062 205 |  |
| Önkormányzati Konyha | 586 800 | - | 586 800 | 586 800 | - | 586 800 |  |
| Déryné Kulturális Központ | 572 935 | - | 572 935 | 572 935 | - | 572 935 |  |
| Csigabiga Óvoda és Bölcsőde | 518 849 | - | 518 849 | 518 849 | - | 518 849 |  |
| **Összesen:** | **438 196 016** | **410 094 608** | **28 101 408** | **28 101 408** | **20 186 728** | **7 914 680** |  |

**Határidő:** azonnal

**Felelős:** polgármester

Erről jegyzőkönyvi kivonaton értesítést kap:

1)Nagy Attila Gyula polgármester

2) Fáncsik Judit pénzügyi-gazdálkodási csoportvezető

3) Irattár

**4.)Napirend**

**Az önkormányzat és szervei 2018. évi költségvetéséről és annak végrehajtásáról, a költségvetési gazdálkodás 2018. évi vitelének szabályairól szóló 2/2018.(II.13.)önkormányzati rendelet 1. sz. módosítása**

Előadó:Nagy Attila Gyula polgármester

*(az előterjesztés a jegyzőkönyv 8. számú melléklete)*

Nagy Attila Gyula polgármester: a 2018. évi költségvetési rendelet módosítását mind a Pénzügyi Bizottság, mind az Ügyrendi Bizottság tárgyalta. A módosítást Pénzügyi Bizottság elfogadásra javasolja Az Ügyrendi Bizottság véleményének ismertetésére felkéri Dudás Jánost, a bizottság elnökét.

Dudás János ÜB elnök: a bizottság a rendeletmódosítás elfogadását javasolja.

Nagy Attila Gyula polgármester: kérdés, észrevétel van-e? Amennyiben nincs, úgy javasolja a módosítás elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI ÖNKORMÁNYZAT KÉPVISELŐTESTÜLETÉNEK 9/2018.(V.23.)ÖNKORMÁNYZATI RENDELETE AZ ÖNKORMNYZAT ÉS SZERVEI 2018. ÉVI KÖLTSÉGVETÉSÉRŐL ÉS ANNAK VÉGREHAJTÁSÁRÓL, A KÖLTSÉGVETÉSI GAZDÁLKODÁS 2018. ÉVI VITELÉNEK SZABÁLYAIRÓL SZÓLÓ 2/2018.(II.13.)ÖNKORMÁNYZATI RENDELET 1.SZ. MÓDOSÍTÁSÁRÓL

*(a rendelet a jegyzőkönyv 9. számú melléklete)*

*(Fáncsik Judit pénzügyi-gazdálkodási ügyintéző távozik az ülésteremből)*

**5) Napirend**

**Tájékoztató a községben közüzemi szolgáltatást végző cégek tevékenységéről** Előadó:Nagy Attila Gyula polgármester

*(az előterjesztés a jegyzőkönyv 10. számú melléklete)*

Nagy Attila Gyula polgármester: a közszolgáltatók a tájékoztatóikat megküldték, melyeket a képviselőknek továbbítottak. Elég sok minden változott a közszolgáltatók életében, sok jogszabály, szabályzó született, melynek meg kell felelniük.

Elsőként az NKM Földgázszolgáltató Zrt tájékoztatóját tekintsék át.

Dudás János ÜB elnök: a kiskunhalasi cég beszámolójában látta, létszámhiánnyal küzdenek, ennek ellenére túl sok panaszt e cégre nem hallott. Az átalakítások előtt a gázszolgáltatás rugalmasabbnak tűnt. Neki a gázminőséggel vannak problémái, de biztos abban, hogy ez nem a kiskunhalasi cégen, a dolgozókon múlik. A rezsicsökkentéstől számítva a cég a régi, elavult készülékek cseréjére hivatkozik a rossz gázminőség kifogásolásakor – ez számára elég érdekes. Azért kell „6”-ra tekerni a kazánt, vagy a konvektort – holott az előző évben elegendő volt a „3” fokozat is, mert a készülék elavult. Ezt nem tudja elfogadni. Szerinte a rezsicsökkentés lakossági hozadéka jóval kisebb, mint amennyivel a gázminőség romlott. A szolgáltató véleménye szerint nem „hülye”, ő ki fogja küszöbölni a központi rezsicsökkentő intézkedés számára negatív hatását, a profitcsökkenést.

Nagy Attila Gyula polgármester: a gázminőséggel kapcsolatosan korábban már jelzett észrevételeket a szolgáltatónak megküldték, egy udvarias választ küldtek, de változni nem változott ezek szerint semmi. Újfent jelzéssel élnek.

Kérdés, észrevétel van-e még? Amennyiben nincs, úgy javasolja az NKM Földgázszolgáltató Zrt tájékoztatójának az elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**72/2018.(V.22.)önkormányzati határozat**

**Tárgy:** NKM Földgázszolgáltató Zrt. 2017. évi közszolgáltatási tevékenysége

**H A T Á R O Z A T**

Üllés Nagyközségi Önkormányzat Képviselőtestülete áttekintette az NKM Földgázszolgáltató Zrt. 2017. évi közszolgáltatási tevékenységéről készült tájékoztatót, és azt a melléklet szerint elfogadja.

Erről jegyzőkönyvi kivonaton értesítést kap:

1. Nagy Attila Gyula polgármester
2. NKM Földgázszolgáltató Zrt., Budapest Pf. 700, 1439
3. Irattár

Nagy Attila Gyula polgármester: NKM Földgázszolgáltató Zrt. Kiskunhalasi Kirendeltsége tájékoztatóját javasolja elfogadni, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**73/2018.(V.22.)önkormányzati határozat**

**Tárgy:** NKM Földgázszolgáltató Zrt. Kiskunhalasi Kirendeltségének 2017. évi közszolgáltatási tevékenysége

**H A T Á R O Z A T**

Üllés Nagyközségi Önkormányzat Képviselőtestülete áttekintette az NKM Földgázszolgáltató Zrt. Kiskunhalasi Kirendeltségének 2017. évi közszolgáltatási tevékenységéről készült tájékoztatót, és azt a melléklet szerint elfogadja.

Erről jegyzőkönyvi kivonaton értesítést kap:

1. Nagy Attila Gyula polgármester
2. NKM Földgázszolgáltató Zrt. Kiskunhalasi Üzemegység 6400 Kiskunhalas. Kertész utca 2.
3. Irattár

Nagy Attila Gyula polgármester: a következő tájékoztatót az NKM Áramszolgáltató Zrt adta, melynek képviselőjét köszönti.

Benkő Mariann, az NKM Áramszolgáltató Zrt képviselője: az elmúlt évben történt változásokról kíván szólni. 2017. február 1-jével a Magyar Állam tulajdonába került a cég, ezzel együtt névváltozás is történt. Először az elnevezés DÉMÁSZ Zrt, majd 2017. november 6-a óta NKM Áramszolgáltató Zrt. A Nemzeti Közmű brand alá tartozik a volt DÉMÁSZ Hálózati Elosztó Kft is mely Csongrád, Békés és Bács-Kiskun megye területén rendelkezik hálózati vagyonnal. Egy másik változás, hogy az önkormányzati kapcsolatok osztály vezetője Anger Ottó igazgató lett a cégcsoporton belül, helyét az önkormányzati kapcsolattartó Aradi Roland vette át. E változás következtében 2017. július 1-jétől az önkormányzati kapcsolattartó ő (Benkő Mariann) lett. Ha bármilyen ügyük, kérdéssel, észrevétellel kapcsolatosan őt keressék. A többi információt a tájékoztató tartalmazza.

Érkezett az önkormányzattól – lakossági bejelentésre - egy közvilágítási bővítési igény. Ők ezt továbbították az NKM Áramhálózati Kft felé, aki az ajánlatadással foglalkozik. Az ügy tehát ajánlatadási szakban van, az önkormányzat közvetlen meg fogja kapni.

Nagy Attila Gyula polgármester: lakók panaszkodtak, hogy az Erkel Ferenc és a Móra Ferenc utcákban többször előfordult áramkiesés. Mi lehet ennek az oka? Lehet, hogy a műszakis kolléga már jelezte is az áramszolgáltató felé e problémát.

Benkő Mariann, az NKM Áramszolgáltató Zrt képviselő: nem találkozott az üggyel. Nem tudja a gallyazás ezen a szakaszon megtörtént-e? Elvileg a településen április 30-ig be kellett fejeződnie.

Azért kérdezi, mert esetleg ilyen probléma akkor szokott előfordulni, ha az ágak hozzáérnek a vezetékekhez, vagy a vezetékek összeakadnak.

A panaszt az NKM Áramhálózati Kft régiós kollégái felé fogja továbbítani, és megkéri őket, hogy vizsgálják ki a panaszt, és amint a választ megkapja, azt megküldi az önkormányzatnak.

Dudás János ÜB elnök: külterületi hálózattal kapcsolatosan tesz észrevételt. A Dankó-Vill Kft már 3 évvel ezelőtt küldött fényképeket az DÉMÁSZ-nak egy félig kidőlt fa villanykaróról. Jelenleg két egymást keresztező kábel egymást tartja össze, ez a szerencse. Tud képeket mutatni, de nem tudja, kihez kell fordulni. Fogyasztóként nem az ő áramellátását veszélyezteti, de azt látja, ha ez az oszlop eldől, akkor néhány helyen megszűnik az áramszolgáltatás.

Benkő Mariann, az NKM Áramszolgáltató Zrt képviselő: kisfeszültségű hálózati oszlop lehet, ő ezt az észrevételt is az áramhálózati kft felé továbbítja, ha kap egy fényképet és egy helymeghatározást. A kollégák egy átfogó diagnosztikát kezdtek meg a teljes területen. Felmérik a teljes hálózati állapotot, vezetékeket, a kis-, közép-, nagyfeszültségű oszlopokat - ez alapján készítenek majd egy cselekvési tervet. Ez már folyamatban van, a legégetőbb problémák megoldása rövidesen megkezdődik. A jelzett probléma elég súlyosnak tűnik, továbbítja az illetékeseknek.

Nagy Attila Gyula polgármester: ezt a panaszt is Czékus Péter, műszaki ügyintézőn keresztül fogják megtenni.

Benkő Mariann, az NKM Áramszolgáltató Zrt képviselő: a tájékoztatón rajta vannak az elérhetőségeik.

Nagy Attila Gyula polgármester: megköszöni a cég településen végzett munkáját. Javasolja az NKM Áramszolgáltató Zrt. tájékoztatójának az elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**74/2018.(V.22.)önkormányzati határozat**

**Tárgy:** Az NKM Áramszolgáltató Zrt 2017. évi közszolgáltatási tevékenysége

**H A T Á R O Z A T**

Üllés Nagyközségi Önkormányzat Képviselőtestülete áttekintette az NKM Áramszolgáltató Zrt 2017. évi közszolgáltatási tevékenységéről készült tájékoztatót, és azt a melléklet szerint elfogadja.

Erről jegyzőkönyvi kivonaton értesítést kap:

1. Nagy Attila Gyula polgármester
2. NKM Áramszolgáltató Zrt. Szeged, Klauzál tér 9. 6720
3. Irattár

*(Benkő Mariann, NKM Áramszolgáltató Zrt képviselője távozik az ülésteremből)*

Nagy Attila Gyula polgármester: a következőkben az Alföldvíz Zrt tájékoztatóját tekintsék át.

Hogy áll a szennyvíztisztító telep? Van-e vele probléma most? Úgy tudja, hogy volt.

Priváczki-Juhász Zsolt, az Alföldvíz Zrt képviseletében: továbbra is állnak fent problémák a szennyvíztisztító telepen. A probléma egyik része garanciális jellegű, amit még garanciális időszakban bejelentettek, a kivitelezőnek kötelessége azt orvosolni. Ilyen probléma volt pl. a technológia felborulásából adódó mederszennyezés. A mederkotrás elvégzése kb. 7 millió Ft-os költséget tesz ki. A garanciális bejárások során jegyzőkönyvek készültek, ezek tételesen, dátummal, aláírásokkal tartalmazzák a felvett hibákat. A telepnek van egy olyan technológiai jellegű problémája, amely kevés kivétellel nem okoz határérték túllépést, de nem mondhatják azt, hogy a telep működése normális. Az iszap szaporodása fokozott. A telep SBR technológiájú, amely 4 település szennyvizét tisztítja. E technológia esetében élőlények, mikroorganizmusok azok, amelyek a beérkező szennyvizet tápanyagként hasznosítva lebontják. Olyan mértékű, kedvezőtlen szerkezetű iszap alakult ki, amelyet a technológiai osztály bevonásával vizsgálnak. Jelenleg még nincs megoldás. Az iszapparaméterek egy kicsit eltolódtak, és ezáltal nagy a szaporulat, felesiszap keletkezik. Dolgoznak azon, hogy a telep technológiai szintjét visszaállítsák normál szintre. Próbáltak kibocsátókat vizsgálni. Első körben arra gondoltak, hogy olyan minőségű szennyvizek érkeznek be, amelyek felborítják a telep technológiáját, de sajnos minden felhasználót, fogyasztót nem tudnak vizsgálni, az nagy költséggel járna. Vannak potenciális kibocsátók, akik szennyezhetik a technológiát, de a beérkező szennyvizek minőségével úm. nincs gond, megfelel a csatornába bocsátási határértékeknek. A probléma érdekes, de azt gondolja, hogy ez nem elsődlegesen mérnöki-műszaki, hanem mérnöki-biológiai feladat, hisz egy biológiai szervezetről, egységről beszélnek. Meg kell találni azoknak a lebontó szervezeteknek az egyensúlyát, összhangját, amellyel a megfelelő minőségű lebontást biztosítani tudják.

Nagy Attila Gyula polgármester: bízik benne, hogy mihamarabb megtalálják. A huzavona már régóta megy.

Priváczki-Juhász Zsolt, az Alföldvíz Zrt képviseletében: két éve.

Nagy Attila Gyula polgármester: akkor a mederkotrás sem volt még megcsinálva?

Priváczki-Juhász Zsolt, az Alföldvíz Zrt. képviselője: még nem. Elsődlegesen egy enzimes beoltással próbálkoztak, és a vízügyi igazgatóságnak az volt az álláspontja, hogy a kísérletnek várják meg az eredményét. Olyan enzimeket adagoltak, amelyek az élővilágra nem károsak, viszont az iszapot képesek lebontani. Jelenleg ez a lépés részben érte el a célját, kb. 15 %-kal csökkent az iszapmennyiség, de a teljes, mederben lévő mennyiség nem tűnt el. Ha az iszapot kitermelik, ki lehet tenni a meder szélére. Van minden belvízi csatorna partján egy terület, amely állami kezelésben van, a vízügyi igazgatóság szerint az iszap oda kideponálható, a környezetvédelmi igazgatóság szerint viszont el kell szállítani. Ez egy tetemes költség lenne. Az iszapkotrás valamennyi költségét először a kivitelező vállalta, majd pedig egy egyoldalú nyilatkozattal felülírta korábbi döntését.

Nagy Attila Gyula polgármester: az ivóvízminőséggel kapcsolatosan hozzá negatív kritikák minimális mértékben jutottak el. Tudomása szerint viszont az egyik üllési kút „homokol”.

Priváczki-Juhász Zsolt, az Alföldvíz Zrt képviselője: igen, ez így igaz, erről a társulási ülésen is szó volt. Az ivóvízminőség-javító program Üllésen lezárult, a mű működik, a vízminőség eredmények megfelelnek a vonatkozó előírásoknak. Időszakosan elő szokott fordulni mikroszkópikus biológiai szennyezés, az ivóvíz némely esetben kifogásolt. A kifogásokat minden esetben megnézik. Ha a jelenlévők észlelnek bármilyen ivóvízminőséggel kapcsolatos problémát bármelyik – tájékoztatóban szereplő – elérhetőségen bejelenthetik azt. Jelentsék be, úgy tudnak intézkedni. A lakosok úgy gondolják, hogy ha Facebookon közzétették azt, hogy rossz a víz, akkor már megtették a bejelentést. Hát nem. Sokkal hasznosabb, ha a cég felé jeleznek, így tudnak intézkedni.

Valóban a 3 jelű kút, amely a település vízellátását biztosította nagyon hosszú ideig és egyébként kifogástalanul működött. Az ő üzemi méréseik alapján a szilárd anyag tartalma a kitermelt víznek bőven a határérték alatt volt. Ezt a kutat átadták a kivitelező Aqua Profit Zrt-nek kútfej átalakítási munkák elvégzésére. A munkálatok elvégzése után fertőtlenítést kellett a cégnek végrehajtani. A fertőtlenítés során „belenyúltak” a kútba. Az elvárás az lett volna, hogy a cég ugyanolyan állapotban adja vissza, mint ahogy megkapta. A munkálatok elvégzése után tapasztalták, hogy a kút nagymértékben homokolni kezdett. Kamerás állapotfelvétellel szokták dokumentálni a helyzetet, ezt a kivitelező nem bocsátotta rendelkezésükre a mai napig. A kamerás állapotfelvétel igazolná azt, hogy 2014 előtt a kút alapállapota rendben volt. Azt, hogy a kút visszavétele után a lebegőanyag tartalom megnövekedett azonnal jelezték a kivitelezőnek. Nem minőségjavulás, hanem minőségromlás következett be a kút állapotában. Ez számukra egyértelműen kivitelezői felelősséget jelez. A kivitelező ezt azonnal vitatta, mivel a kút helyreállítása jelentős költség lenne. Ők javasolták azt, hogy lenne egy egyszerű módszer, az ún. tisztító kompresszorozás. Ezt hallgatólagosan elfogadta a kivitelező, de azóta sem történt semmi. Ugyanez a helyzet a Ruzsa 3 jelű kútnál is. A kivitelező azt mondja rajtuk kívül álló gondatlanság történt. Felteszi a kérdést, miért azon a két kúton történt csak meghibásodás, amit átadtak nekik javításra. Ez gyanút vet fel. Jelenleg csak közvetett bizonyítékaik vannak. Többszöri kérés ellenére a kamerás állapotfelvételt nem csinálták meg. A megoldás az lehet, hogy a garanciális biztosítékok terhére kellene elvégeztetni a kamerás állapotfelvételt, szakértővel kiértékelni és utána javítási technológiát meghatározni. Mind az Alfölvíz Zrt, mind pedig az ivóvízminőség-javító társulás a végsőkig el fog menni, hisz a programban résztvevő 10 településnek jól működő kútjai voltak, de a javítás után 2 kút nem megfelelő állapotban minőségben került vissza hozzájuk. Ez nem elfogadható. Az Alföldvíz Zrt. maximálisan a települések mögött áll. Legyen javítási metodika kidolgozva és az kerüljön elvégzésre.

Nagy Attila Gyula polgármester: ő hallotta a kivitelező cég képviselőjét, hozott egy szakértői anyagot. Szerinte a vélemény nem független, azt a kivitelező hozta. Ha szükséges – bár nem akarnak – a bíróságig is elmennek. Van még egy pár tárgyalásuk, őt is bevonták. Bízik benne, hogy jól jönnek ki az ügyből, hiszen 6 milliárd forint körüli összeget ráköltöttek a projektre.

Priváczki-Juhász Zsolt, az Alföldvíz Zrt képviselője: igen, már csak azért sem megengedhető, hogy egy vagyontárgy rosszabb állapotban kerül vissza hozzájuk.

Nagy Attila Gyula polgármester: az állapotfelmérésnek mennyi a költsége?

Priváczki-Juhász Zsolt, az Alföldvíz Zrt. képviselője: kb. 400-500.000 Ft kiértékelve.

Nagy Attila Gyula polgármester: megköszöni a cég településen végzett munkáját. Javasolja az Alföldvíz Zrt. tájékoztatójának az elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**75/2018.(V.22.)önkormányzati határozat**

**Tárgy:** Az Alföldvíz Zrt. 2017. évi közszolgáltatási tevékenysége

**H A T Á R O Z A T**

Üllés Nagyközségi Önkormányzat Képviselőtestülete áttekintette az Alföldvíz Zrt. 2017. évi közszolgáltatási tevékenységéről készült tájékoztatót, és azt a melléklet szerint elfogadja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Alföldvíz Zrt, 5600 Békéscsaba Dobozi út 5.
3. Irattár

*(Priváczki-Juhász Zsolt és Tari János, az Alföldvíz Zrt képviselői távoznak az ülésteremből)*

Nagy Attila Gyula polgármester: a kéményseprőipari kft tájékoztatóját megkapták. Kérdés, észrevétel van-e?

Lajkó László, a Szegedi Kéményseprőipari Kft képviseletében: ebben a közszolgáltatásban is történtek változások. Ezek a változások az ügyfeleket negatívan nem érintik. Pozitív, hogy 2016. július 1-jétől ha igénybe veszik a kéményseprő szolgáltatását – akkor, amikor a kéményseprő felkeresi őket – nem kell díjat fizetniük. Az ügyfeleknek van lehetőségük többször is igényelni a szolgáltatást, de a díjmentesség csak a rendeletben megfogalmazott gyakoriságot figyelembe véve él. Ez fatűzelésű kéményeknél évente, gáztűzelésű kéményeknél kétévente áll fent. 2018-ban még ezen felül is történt változás. Addig az ügyfeleknek kötelező volt a szolgáltatást igénybe venni, a szolgáltatónak kötelező volt a szolgáltatást elvégezni. 2018-tól a kötelezőség megszűnt. A díjmentesség csak a lakossági fogyasztókra vonatkozik. 2013-tól a cégnek új szerződést már nem lehet kötni. Az új fogyasztók ellenőrzését a katasztrófavédelem látja el. Üllésen a katasztrófavédelem jelen van, de mint hatósági felügyelet, a szolgáltatást a kéményseprőipari kft. látja el. A változások ellenére a kéményseprő ugyanúgy megy minden ügyfélhez és felajánlja az ingyenes szolgáltatást. Tapasztalatuk az, hogy a lakosok élnek is a lehetőséggel annak ellenére, hogy a kéményellenőrzés-, tisztítás nem kötelező.

Nagy Attila Gyula polgármester: az mindenkinek a saját érdeke, hogy odafigyeljen a készülékekre, kéményekre. Az elmúlt időszakban Üllésen is történtek balesetek, volt haláleset is. A problémákat az állandó ellenőrzéssel lehet megelőzni.

Lajkó László, a Szegedi Kéményseprőipari Kft képviseletében: a nyílt égésterű készülékek – amelyek működése a belső levegőtől függ - a veszélyesek. Örömmel tapasztalja, hogy Üllésen is megkezdték ezen készülékek lecserélését. A készülékcsere a biztonság, de a költséghatékonyság szempontjából is jelentős lehet. A zárt égésterű, kondenzációs kazánok sokkal jobb hatásfokúak a régebbi technikáknál. Üllés viszonylatában személyi változás történt, Katona Tibor szakmunkásuk helyett, Szabó-Balogh József szakmunkás látja el a szolgáltatást. A változás a munka minőségét nem érinti.

Barna Dániel képviselő: az előbb elhangzott, hogy megy a kéményseprő és felajánlja a szolgáltatást. Ha nem talál otthon senkit, akkor több alkalommal is megkeresi az ingatlantulajdonost? Korábban értesítőt hagyott a postaládában a kéményseprő, ha nem tartózkodott otthon a házigazda.

Lajkó László, a Szegedi Kéményseprőipari Kft képviseletében: az értesítés ugyanúgy működik, Ha nem talál otthon senkit, akkor egy tájékoztatót hagy a postaládában, hogy mikor jön vissza legközelebb. A törvény egyébként úgy rendelkezik, hogy minden fogyasztónak lehetősége van bejelenteni igényét a szolgáltatás igénylésére. A bejelentéstől számított 90 napon belül – időpontegyeztetés mellett – a szolgáltatónak a szolgáltatást el kell végezni.

Nagy Attila Gyula polgármester: megköszöni a cég településen végzett munkáját. Javasolja a Szegedi Kéményseprőipari Kft. tájékoztatójának az elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**76/2018.(V.22.)önkormányzati határozat**

**Tárgy:** A Szegedi Kéményseprőipari Kft 2017. évi szolgáltatási tevékenysége

**H A T Á R O Z A T**

Üllés Nagyközségi Önkormányzat Képviselőtestülete áttekintette a Szegedi Kéményseprőipari Kft. 2017. évi közszolgáltatási tevékenységéről készült tájékoztatót, és azt a melléklet szerint elfogadja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Szegedi Kéményseprőipari Kft 6725 Szeged Moszkvai krt. 27.
3. Irattár

*(Lajkó László, a Szegedi Kéményseprőipari Kft képviselője távozik az ülésteremből)*

Nagy Attila Gyula polgármester: tekintsék át az FBH-NP Nonprofit Kft tájékoztatóját.

Barna Dániel képviselő: a szolgáltatással nincs gond, csak a számlázással. Jó ideje nem kaptak számlát.

Sauer Tamás az FBH-NP Nonprofit Kft képviseletében: a számlázás folyamatban van. Az NHKV Zrt tájékoztatása szerint a héten, illetve a jövő héten várhatók a számlák.

Barna Dániel képviselő: ebben az évben a lakosság nem is nagyon kapott számlát. A féléves díj egyszerre fog kijönni, vagy részletekben adagolva?

Sauer Tamás az FBH-NP Nonprofit Kft képviseletében: a cég utólagos számlázást bonyolít. Ami most jön, az az első negyedéves szolgáltatási díj. Annyira még nem csúsztak meg, hogy két negyedéves számla jöjjön. Várhatóan júliusban jön a második negyedéves számla.

Nagy Attila Gyula polgármester: az elmúlt közel 2 évet döcögősen húzták végig. Nem érti, milyen probléma állhat a háttérben? Szerinte nemcsak informatikai problémáról van szó. A számlák nemcsak hogy csúsztak, de a számla tartalma sem volt megfelelő. A számlák sztornózását, új, helyes számlák kiállítását valami nehezíti – kommunikációs hiba is van. A díjkedvezményeket a helyi lakosoknak a cég a mai napig nem írta jóvá. Ezzel a kérdéssel hogy állnak?

Sauer Tamás az FBH-NP Nonprofit Kft képviseletében: az említett, konkrét kérdés megoldását péntekre ígérte az NHKV Zrt.

Nagy Attila Gyula polgármester: egy óriási cégről van szó, a hulladékszállítás átalakításáról a testület nagyon sok határozatot hozott. A 4 társult önkormányzat által létrehozott alvállalkozó cég általi szolgáltatás továbbra is zökkenőmentes. Nagyon örvendetes, hogy a lakosság részéről egyre többen élnek a szelektív hulladékgyűjtés lehetőségével.

Dudás János ÜB elnök: számára mindig az bizonyosodik be egy-egy gigantikus méretű állami cég létrehozásával, hogy az képtelen zökkenőmentesen felállni, működni. Nyilván emögött különböző érdekcsoportok, jogszabályi környezet is közrejátszik. Két évvel ezelőtt a cég megkapta az összes fogyasztó adatát, a számlázással kapcsolatos információkat és azóta nem tudják „kihámozni”. Még szerencse, hogy a szemetet elszállítják. Mi van akkor, ha a Vaskúti cég a különböző működésbeli anomáliák miatt nem tudja kifizetni a forráskúti céget, mert nem kapja meg az állami finanszírozást. A rossz számlázás miatt az állami cég sem kapja meg a pénzét, amiből a finanszírozást megvalósíthatná. A hulladékcég esetében egyértelműen bebizonyosodott, hogy az állam rossz gazda.

Nagy Attila Gyula polgármester: az államosítás egy tudatos koncepció volt, külföldi kézben volt a legtöbb szolgáltató. Hosszú távon nem tudja, mennyi lesz a nemzetgazdasági hozadéka az államosításnak, de ő lát benne koncepciót. Azt, hogy a jövőben az állam megtartja-e majd ezeket a visszaállamosított cégeket, vagy magyar tulajdonosoknak eladja, nem tudja. A koncepcióval biztos, hogy a külföldi tőkét akarták kiszorítani Magyarországról.

A szolgáltatás egyébként a saját, Négyforrás Kft-vel jól működik, tudtak technikai fejlesztéseket is megvalósítani.

Kérdés, észrevétel van-e? Amennyiben nincs, úgy megköszöni a cég településen végzett munkáját. Javasolja az FBH-NP Nonprofit Kft tájékoztatójának az elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**77/2018.(V.22.)önkormányzati határozat**

**Tárgy:** Az FBH-NP Nonprofit Kft. 2017. évi közszolgáltatási tevékenysége

**H A T Á R O Z A T**

Üllés Nagyközségi Önkormányzat Képviselőtestülete áttekintette az FBH-NP Nonprofit Kft. 2017. évi közszolgáltatási tevékenységéről készült tájékoztatót, és azt a melléklet szerint elfogadja.

Erről jegyzőkönyvi kivonaton értesítést kap:

1. Nagy Attila Gyula polgármester
2. FBH-NP Nonprofit Kft., Vaskút külterület 0551/2 hrsz., 6521
3. Irattár

*(Sauer Tamás az FBH-NP Nonprofit Kft képviseletében* *távozik az ülésteremből)*

**6.) Napirend Üllés Nagyközségi Önkormányzat 2017. évi belső ellenőrzési jelentése**

Előadó:Nagy Attila Gyula polgármester

*(az előterjesztés a jegyzőkönyv 11. számú melléklete)*

Nagy Attila Gyula polgármester: a jelentést a Pénzügyi Bizottság áttekintette, melyet elfogadásra javasol. A belső ellenőrrel nagyon jó a kapcsolatuk, rendszeresen, részletesen végzi a munkáját. A jelentés is pozitív, nem is nagyon talált hibát. Ez a módszeres ellenőrzésnek köszönhető.

Az Állami Számvevőszék befejezte a nagyobb települések ellenőrzését, a jövőben a kistelepüléseken várhatók.

Kérdés, észrevétel van-e? Amennyiben nincs, úgy javasolja a 2017. évi belső ellenőrzési jelentés elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**78/2018.(V.22.)önkormányzati határozat**

**Tárgy:** Üllés Nagyközségi Önkormányzat 2017. évi belső ellenőrzési jelentés

**H A T Á R O Z A T**

Üllés Nagyközségi Önkormányzat Képviselőtestülete az Üllés Nagyközségi Önkormányzatnál és költségvetési intézményeinél 2017. évben elvégzett ellenőrzések tapasztalatairól készült – a jelen határozathoz mellékelt – Éves Összefoglaló Ellenőrzési Jelentést megtárgyalta, és azt elfogadja.

Határidő: folyamatos

Felelős: Dr. Borbás Zsuzsanna jegyző

 Erről jegyzőkönyvi kivonaton értesítést kap:

1) Nagy Attila Gyula polgármester

2) Szegedi Kistérség- és Gazdaságfejlesztési Tanácsadó és Szolgáltató Nonprofit Kft., 6720 Szeged Széchenyi tér 10.

3) Gazdálkodási ügyintéző

4) Irattár

**7.) Napirend**

**Beszámoló a gyermekjóléti és gyermekvédelmi feladatok 2017. évi ellátásáról**

Előadó: Dr. Borbás Zsuzsanna jegyző

*(az előterjesztés a jegyzőkönyv 12. számú melléklete)*

Nagy Attila Gyula polgármester: a beszámolót a képviselők megkapták.

Átadja a szót Csótiné Ördög Editnek, a Homokháti Szociális Központ vezetőjének.

Csótiné Ördög Edit Homokháti Szociális Központ vezetője: ő köszöni Tóth Károlyné, családsegítő településen végzett áldozatos munkáját, illetve Somogyiné Farsang Szilvia, a Család- és Gyermekjóléti Szolgálat Szakmai Vezetője hathatós tevékenységét. A problémákra mindig gördülékenyen és szinte azonnal tudnak reagálni. Köszöni a polgármester, a jegyző és a képviselőtestület segítő közreműködését. Azt is köszöni, hogy van lehetőségük prevenciós programokat végigvinni a településen, hiszen a gyermekvédelemnek egy nagyon fontos, jelentős része. Példaként említi a lovaspikniket, a Generációk Napját. Köszöni a szociális tagintézmény-vezetőnek, hogy a családsegítőt segítik a hatékony feladatellátásban.

Nagy Attila Gyula polgármester: ő is mindannyiuknak köszöni a munkáját. Ha szociális munkáról van szó, ő nyugodt, mert minden jó kézben van. Tóth Károlyné munkáját külön kiemeli, méltatja.

Kérdés, észrevétel van-e? Amennyiben nincs, úgy javasolja a beszámoló elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**79/2018. (V.22.) önkormányzati határozat**

**Tárgy:** Beszámoló a gyermekjóléti és gyermekvédelmi feladatok 2017. évi ellátásáról

**H A T Á R O Z A T**

Üllés Nagyközség Önkormányzat Képviselőtestülete a gyermekek védelméről és a gyámügyi igazgatásról szóló 1997. évi XXXI. törvény 96. §-ának (6) bekezdése, továbbá a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 10. számú melléklete szerint a 2017. évi gyermekvédelmi és gyermekjóléti feladatok ellátásáról szóló beszámolót az előterjesztéssel egyező tartalommal jóváhagyja.

**Határidő:** azonnal

**Felelős:** Dr. Borbás Zsuzsanna jegyző

Erről jegyzőkönyvi kivonaton értesítést kap:

1.) Nagy Attila Gyula polgármester

2.) Dr. Borbás Zsuzsanna jegyző

3.) Csongrád Megyei Kormányhivatal Szociális és Gyámhivatal Szeged – ügyintéző által

4.)Homokháti Szociális Központ intézményvezetője, 6787 Zákányszék

5.)Irattár

Nagy Attila Gyula polgármester: Homokháti Kistérség Többcélú Társulása Integrált Szociális és Gyermekjóléti Központ Üllési Tagintézmény vonatkozásában a többmint 3 millió Ft összegű 2017. évi pénzmaradványt célszerű lenne visszakérni.

Csótiné Ördög Edit Homokháti Szociális Központ vezetője: ahhoz, hogy a fenti pénzt az önkormányzat visszakaphassa, testületi döntést kell hozni.

Nagy Attila Gyula polgármester: ha nem kérik vissza, akkor Céltartalékba kerül?

Csótiné Ördög Edit Homokháti Szociális Központ vezetője: ha nem kérik vissza, a pénzt akkor is „fel kell címkézni”.

Nagy Attila Gyula polgármester: javasolja az üllési tagintézmény vonatkozásában a szociális pénzmaradvány összegének visszakérését, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**80/2018. (V. 22.) önkormányzati határozat**

**Tárgy**: Homokháti Kistérség Többcélú Társulása Integrált Szociális és Gyermekjóléti Központ Üllési Tagintézmény 2017. évi normatíva elszámolásából adódó többlet és szabad pénzmaradványa vissza kérése

**H A T Á R O Z A T**

1.)Üllés Nagyközségi Önkormányzat Képviselő-testülete a Homokháti Kistérség Többcélú Társulása Integrált Szociális és Gyermekjóléti Központ Üllési Tagintézmény 2017. évi zárszámadásáról készített és egyeztetett feljegyzés alapján a feladattal nem terhelt szabad pénzmaradványát, 3.219.224,- Ft-ot (azaz Hárommillió-kettőszáztizenkilencezer-kétszázhuszonnégy forint) és a 2017. évi normatíva elszámolásból adódó 249.951,- Ft (azaz Kettőszáznegyvenkilencezer-kilencszázötvenegy forint) többletet a Homokháti Kistérség Többcélú Társulásától visszakéri.

2.)A Képviselő-testület felkéri a Homokháti Kistérség Többcélú Társulásának Elnökét, Nógrádi Zoltán Polgármester urat arra, hogy az 1.) pontban meghatározott pénzmaradvány és többletnormatíva összegének Üllés Nagyközségi Önkormányzat 11735005-15354099 sz. bankszámlaszámára történő visszautalása felől intézkedni szíveskedjen.

**Határidő:** azonnal

**Felelős**: Fáncsik Judit pénzügyi-gazdálkodási csoportvezető

Erről jegyzőkönyvi kivonaton értesítést kap:

1.) Nagy Attila Gyula polgármester

2.) Dr. Borbás Zsuzsanna jegyző

3.) Fáncsik Judit pénzügyi-gazdálkodási csoportvezető

4.) Nógrádi Zoltán polgármester, a Homokháti Kistérség Többcélú Társulás elnöke

Mórahalom, Szentháromság tér 1.

5.) Irattár

*(Csótiné Ördög Edit Homokháti Szociális Központ vezetője, Somogyiné Farsang Szilvia Család- és Gyermekjóléti Szolgálat Szakmai Vezetője, Tóth Károlyné családsegítő)*

**8.) Napirend**

**Üllés Nagyközségi Önkormányzat 2017. évi közbeszerzési összegzése**

Előadó:Nagy Attila Gyula polgármester

*(az előterjesztés a jegyzőkönyv 13. számú melléklete)*

Nagy Attila Gyula polgármester: a napirendet a Pénzügyi Bizottság is áttekintette, melyet az elfogadásra javasol.

Kérdés, észrevétel van-e? Amennyiben nincs, úgy javasolja a határozati javaslat elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**81/2018. (V. 22.)önkormányzati határozat**

**Tárgy:** Üllés Nagyközségi Önkormányzat 2017. évi közbeszerzési statisztikai összegzése

**H A T Á R O Z A T**

1. Üllés Nagyközségi Önkormányzat Képviselőtestülete a 44/2015.(XI.02.)MvM rendelet 40. § (1) alapján elkészített, a közbeszerzésekkel kapcsolatos 2017. évi statisztikai összegezést, a mellékletben foglalt tartalommal változtatás nélkül jóváhagyja.
2. A Képviselő-testület felkéri Dr. Borbás Zsuzsanna jegyzőt, hogy az éves statisztikai összegzésnek a közzétételéről, illetve a Közbeszerzési Hatósághoz való megküldéséről gondoskodjon.

**Határidő:** azonnal

**Felelős:** Dr. Borbás Zsuzsanna jegyző

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Borbás Zsuzsanna jegyző
3. Közbeszerzési Hatóság Budapest
4. Irattár

**9.) Napirend**

**Beszámoló Üllés Nagyközség 2017. évi közbiztonsági helyzetéről, közbiztonság**

**érdekében tett intézkedésekről**

Előadó:Nagy Attila Gyula polgármester

*(az előterjesztés a jegyzőkönyv 14. számú melléklete)*

Nagy Attila Gyula polgármester: mindkét anyagot kiküldték a képviselőknek. A 2017. évre vonatkozó beszámolási időszak óta változások történtek ezen a területen is.

A mórahalmi őrs jó kezekbe került Dobó Attila személyében. 2017-ben jó volt a közbiztonságérzet Üllésen. Jó volt az együttműködés az önkormányzat, rendőrség és a polgárőség között. Reméli ez így is marad, bár vannak aggályai.

Dobó Attila a Mórahalmi Rendőrőrs megbízott vezetője: köszöni szépen, azért dolgoznak, hogy a lakosság szubjektív biztonságérzete jó legyen. Szeretnék a 2017-es eredményeket megtartani idén is. Lehet az eredményeken javítani is, hiszen 22 bűncselekmény történt a településen, ez pont 22-vel több, mint ami szükséges.

Hála Istennek sem 2017-ben, sem 2018-ben kiemelkedő, a közbiztonságot negatívan befolyásoló bűncselekmény nem történt sem Üllésen, sem az őrshöz tartozó településeken. Szeretnék, ha ez idén így is maradna.

A Mórahalmi Rendőrőrshöz Mórahalmon kívül a környező 8 település tartozik. 2017. december 1-jével új rendőrfőkapitánya van a térségnek. Az új vezető átgondolta, áttervezte a rendőrség munkáját. Az őrs területén 3 körzeti megbízotti csoport van, mindhárom csoporthoz 3-3 település tartozik – Üllés esetében még Bordány és Forráskút tartozik össze. Minden járőrcsoportban a nap 24 órájában van 1 szolgálatban lévő járőrpár. Minden csoporthoz tartozik egy fix telefonszám, ami bármikor hívható. Az üllési csoportban 5 körzeti megbízott teljesít szolgálatot, ebből 2 fő üllési, 2 fő bordányi és 1 fő forráskúti személy. Munkájukhoz kapcsolódik még 5 fő járőr, akik a kmb-ekkel párba vannak sorolva – így látják el a szolgálatot.

Amit a kapitány úr is kihangsúlyoz, ezek a személyek állandók, nincs „vándorlás” a csoportok között. Így ki tud alakulni a hely- és személyismeretük, ami a későbbi munkavégzést támogatja.

Fontos változás a Mórahalmi Rendőrőrs életében az állandó ügyelet megszűnt, mindenki a közterületen van, nyilván azért, mert ott lehet az eredményeken javítani. Minden településen ki van függesztve a rendőrség állandóan hívható telefonszáma, illetve a kmb-ek fogadóórája. A csoport telefonja mindig az aktuális ügyeletet ellátó személynél van. Most tanulják a megváltozott szerkezeti struktúrájú rendszer működését. A létszám növekedett, 24 főről 30 főre.

Szeretné megőrizni azt a kiváló munkakapcsolatot minden társszervvel, önkormányzattal, ami eddig is megvolt. A megváltozott nyitva tartás miatt lehet, hogy éppen be van zárva az őrs, amikor valaki keresi őket, de telefonon bármikor elérhetők. A cél az, hogy megoldjanak minden felmerülő problémát, mint ahogy eddig is.

Nagy Attila Gyula polgármester: ismerik a mórahalmi rendőrőrs munkáját, ami kiváló, úgymint a kapcsolattartásuk is. Tudja, az új megyei kapitány szerint mások a prioritások. Ő azért egy-két dologról tájékoztatta az elmúlt pár hónapban, milyen volt itt eddig a rendőrség munka, a kapcsolattartás. Eddig nagyon jó volt a munkakapcsolat, a körzeti megbízottakkal szinte napi szinten beszéltek. Megbeszélték a helyi problémákat – mert vannak – ők ismerik ezeket. A „falu rendőre” kifejezés már régen nincs jelen sajnos a falusiak életében, de ezt el is tudják engedni. Nem tudja van-e arra lehetőség, hogy a kmb-ek ügyintézzenek, hogy jegyzőkönyvet vegyenek fel?

Dobó Attila a Mórahalmi Rendőrőrs megbízott vezetője: a kmb-eknek az adminisztrációs munkát továbbra is meg kell csinálni, a munkájuk ezen része nem változott. A kmb-s tud intézkedni. Ha valaki bejön a kmb irodához, nem talál senkit, de látja a telefonszámot, amit felhív, akkor azt az épp aktuálisan szolgálatot teljesíti rendőr idejön Bordányból, vagy Forráskútról, felveszi a jegyzőkönyvet és intézkednie kell a panaszra.

Nagy Attila Gyula polgármester: javasolta a főkapitánynak, hogy ha van olyan változás, amit szeretne eszközölni, akkor egyeztessen, üljön le a polgármesterekkel, magyarázza el a dolgok mikéntjét előbb. Az idei változás, az egy nagyon markáns változás volt. Volt olyan politikus, aki azt mondta, hogy az nagyon jó, hogy a rendőrök ott vannak a közterületen, meg megfogják az ittas vezetőket. Az igazoltatásokat folyamatosan, napi szinten látja. Ha ez megy egy jópár hétig, akkor az emberek felteszik a kérdést, hogy minek ennyi igazoltatás? Az, hogy a rendőrök az új szolgálatirányítás alapján a kmb-ek kint vannak az utcákon, nagyon dicséretes, ez rendben van, ezt akarták elérni 2006. óta, hogy mindig lássanak kint rendőrt, rendőrautót a faluban. Az is nagyon jó, ha van egy telefonszám, amit felhívhatnak és az is jó, ha a kmb-s tud intézkedni, jegyzőkönyvet felvenni – ez most egy újdonság volt neki, amit megnyugtatónak talál. Ezen pozitívumok ellenére is a főkapitánynak feltétlenül kellene a polgármesterekkel egyeztetnie.

Dobó Attila a Mórahalmi Rendőrőrs megbízott vezetője: az ő munkaköri leírásában is feltételezhetően benne van a kapcsolattartás. Feltett szándéka, hogy az elkövetkező 2 hétben eljusson a polgármesterekhez, meg tudják beszélni, hogy az adott településen milyen problémák vannak, mire, kire kellene odafigyelni, milyen rendezvények várhatók, amivel kapcsolatosan a rendőrségnek feladata lesz.

Nagy Attila Gyula polgármester: neki az elkövetkező 2 hét nem annyira jó, egyeztessenek időpontot utána.

Dobó Attila a Mórahalmi Rendőrőrs megbízott vezetője: az elérhető telefonszámot átadja a polgármesternek, képviselőknek.

Juhász Attila alpolgármester: a telefonszámot az újságban is jó lenne megjelentetni.

Nagy Attila Gyula polgármester: megköszöni a rendőrség munkáját.

Kérdés, észrevétel van-a? Amennyiben nincs, úgy javasolja először a rendőrségi beszámoló elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**82/2018. (V.22.) önkormányzati határozat**

**Tárgy**: Beszámoló Üllés Nagyközség 2017. évi közbiztonsági helyzetéről, közbiztonság

érdekében tett intézkedésekről – rendőrségi beszámoló

**H A T Á R O Z A T**

Üllés Nagyközségi Önkormányzat Képviselőtestület a Szegedi Rendőrkapitányság 2017. évről szóló „*Beszámoló Üllés Nagyközség 2017. évi közbiztonsági helyzetéről, közbiztonság érdekében tett intézkedésekről*” című anyagát a melléklet szerint elfogadja.

Határidő: -

Felelős: Balogh Márta igazgatási ügyintéző

Erről jegyzőkönyvi kivonaton értesítést kap:

1. Nagy Attila Gyula polgármester
2. Rendőrkapitányság 6721 Szeged, Párizsi krt. 16-22.
3. Irattár

*(Dobó Attila a Mórahalmi Rendőrőrs megbízott vezetője távozik az ülésteremből)*

Nagy Attila Gyula polgármester: az Üllési Polgárőr Egyesület beszámolóját szintén megkapták.

Barna Dániel képviselő: az egyesület tavalyi éve „nyögvenyelős” volt, volt 2 hónap, amikor nem volt gépjárművük. Kaptak egy új Skodát, amióta – hasonlóan a rendőrautókhoz - fel van címkézve azóta a szolgálatteljesítésekkel nincs gond. A mezőőr is belépett az egyesületbe. Ha vele mennek szolgálatba, akkor a polgárőr autóval mennek.

Nagy Attila Gyula polgármester: a fényhíd megjött-e már?

Barna Dániel képviselő: még nem, telefonon már beszélt a céggel.

Március 17-ig 32 db járműves szolgálat volt.

Nagy Attila Gyula polgármester: reméli, a „lendület” továbbra is megmarad. Üllési lakosként és polgármesterként is köszöni az egyesület munkáját.

Barna Dániel képviselő: az elmúlt évben a MOL Zrt – elszámolási kötelezettség mellett - 400.000 Ft-tal támogatta az egyesületet. A pénzből költöttek a régi autóra, vettek egy laptopot, és az új autóra is voltak már kiadások – pl. a műszaki vizsga költségei.

Nagy Attila Gyula polgármester: a MOL Zrt az elmúlt évben több iparűzési adót fizetett, mint amit az előző években szokott – úgy néz ki, hogy ez tendencia lesz – idén is több adó lesz, a szénhidrogén kitermelés emelkedett.

A szavazáshoz hozzáteszi, több képviselő is polgárőr.

Dr. Borbás Zsuzsanna jegyző: érintettségét csak az elnöknek kell bejelentenie. A testület dönthet úgy, hogy az elnök-képviselőt nem zárja ki a döntéshozatalból.

Barna Dániel képviselő: az Üllési Polgárőr Egyesület elnökeként bejelenti személyes érintettségét.

Nagy Attila Gyula polgármester: szavazásra bocsátja, hogy Barna Dániel képviselőt a döntéshozatalból ne zárják ki, melyet szavazásra bocsát.

A Képviselőtestület 3 igen szavazattal a javaslattal egyetért (az érintett képviselő nem szavaz) és az alábbi határozatot hozza:

**83/2018. (V.22.) önkormányzati határozat**

**Tárgy**: Barna Dániel képviselő személyes érintettsége

**H A T Á R O Z A T**

Üllés Nagyközségi Önkormányzat Képviselőtestülete Magyarország helyi önkormányzatairól szóló 2011. évi CLXXIX. törvény 49. §-ára figyelemmel a Beszámoló Üllés Nagyközség 2017. évi közbiztonsági helyzetéről, közbiztonság érdekében tett intézkedésekről, Üllési Polgárőr Egyesület beszámolója tárgyú határozati javaslat szerinti a döntéshozatalból Barna Dánielt képviselőt nem zárja ki.

Határidő: -

Felelős: Balogh Márta igazgatási ügyintéző

Erről jegyzőkönyvi kivonaton értesítést kap:

1.)Nagy Attila Gyula polgármester

2)Barna Dániel képviselő

3.) Irattár

Nagy Attila Gyula polgármester: javasolja az Üllési Polgárőr Egyesület beszámolójának az elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza.

**84/2018. (V.22.) önkormányzati határozat**

**Tárgy**: Beszámoló Üllés Nagyközség 2017. évi közbiztonsági helyzetéről, közbiztonság

érdekében tett intézkedésekről – Üllési Polgárőr Egyesület beszámolója

**H A T Á R O Z A T**

Üllés Nagyközségi Önkormányzat Képviselőtestülete az Üllési Polgárőr Egyesület *„Beszámoló Üllés Nagyközség 2017. évi közbiztonsági helyzetéről, közbiztonság érdekében tett intézkedésekről”* témakörében készített anyagát a melléklet szerint elfogadja.

Határidő: -

Felelős: Balogh Márta igazgatási ügyintéző

Erről jegyzőkönyvi kivonaton értesítést kap:

1. Nagy Attila Gyula polgármester
2. Üllési Polgárőr Egyesület – Barna Dániel elnök
3. Irattár

**10.) Napirend**

**Csongrád Megyei Katasztrófavédelmi Igazgatóság Szegedi Katasztrófavédelmi Kirendeltség 2017. évi beszámolója**

Előadó:Nagy Attila Gyula polgármester

*(az előterjesztés a jegyzőkönyv 15. számú melléklete)*

Nagy Attila Gyula polgármester: az anyagot megkapták, köszönik, továbbították a képviselőknek.

Dudás János képviselő: konkrét, komoly anyagot kaptak, statisztikai táblázatokkal, grafikonokkal.

Ő pozitívumként értékelte 2017-ben a szén-monoxid mérgezésben elhunytak számát, ami 0 fő, ez összefügghet a lakosság tudatosabb gondolkodásával, az elavult készülékek cseréjével. Sajnos az üllési tűzoltók vonulásához szintén 0 esetszám van írva, ennek oka technikai jellegű, jelenleg nincs jármű.

Nagy Attila Gyula polgármester: a gépjáművásárlás folyamatban van, az önkormányzati támogatás mellett, a megyei tűzoltó szövetség is támogatná ügyüket.

Kérdés, észrevétel van-e az anyaggal kapcsolatosan? Amennyiben nincs úgy javasolja a beszámoló melléklet szerinti elfogadását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**85/2018. (V.22.) önkormányzati határozat**

**Tárgy**: Csongrád Megyei Katasztrófavédelmi Igazgatóság Szegedi Katasztrófavédelmi Kirendeltség 2017. évi beszámolója

**H A T Á R O Z A T**

Üllés Nagyközségi Önkormányzat Képviselőtestülete Csongrád Megyei Katasztrófavédelmi Igazgatóság Szegedi Katasztrófavédelmi Kirendeltség 2017. évi beszámolóját a melléklet szerint elfogadja.

Határidő: azonnal

Felelős: Czékus Péter műszaki ügyintéző

Erről jegyzőkönyvi kivonaton értesül:

1) Nagy Attila Gyula polgármester

2) Csongrád Megyei Katasztrófavédelmi Igazgatóság Szegedi Katasztrófavédelmi Kirendeltsége, 6728 Szeged, Napos út 4.

4) Czékus Péter műszaki ügyintéző

5) Irattár

**11.) Napirend**

**Aktuális kérdések**

Nagy Attila Gyula polgármester: A nyílt ülés keretében kérdés, észrevétel, javaslat van-?

Amennyiben nincs, úgy az elkövetkezendő témákra figyelemmel zárt ülés megtartását javasolja, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**86/2018.(V.22.)önkormányzati határozat**

**Tárgy:** Zárt ülés elrendelése

**H A T Á R O Z A T**

Üllés Nagyközségi Önkormányzat Képviselőtestülete - figyelemmel Magyarország helyi önkormányzatairól szóló 2011. évi CLXXXIX. törvény 46.§ (2) bekezdésére – zárt ülés megtartását rendeli el.

Erről jegyzőkönyvi kivonaton értesítést kap:

1.)Nagy Attila Gyula polgármester

2.) Dr. Borbás Zsuzsanna jegyző

3.)Irattár

Nagy Attila Gyula polgármester: megköszöni a részvételt, a nyílt ülést 16 óra 48 perc bezárja.

K.m.f.

Nagy Attila Gyula Dr. Borbás Zsuzsanna

polgármester jegyző